Juuli 2013

Juuli 2013, kroonika

2013. aasta juuli algas esmaspäeval ja lõppes 31 ööpäeva hiljem kolmapäeval.

1. juuli  

 Ameerika Ühendriikides astus Los Angelese linnapeana ametisse Eric Garcetti ja Jersey City linnapeana Steven Fulop.
 Ameerika Ühendriikides tähistati 150 aasta möödumist kodusõjas pöördeliseks kujunenud Gettysburgi lahingust.
 Egiptuses toimusid ulatuslikud üleriigilised meeleavaldused, millel nõuti president Muḩammad Mursī tagasiastumist. Kokku osales meeleavaldustel hinnanguliselt 15 miljonit inimest. Egiptuse armee andis võimudele 48 tundi aega meeleavaldajate nõudmistele järgi anda, ähvardades seejärel ise poliitilisse protsessi sekkuda.
 Horvaatiast sai Euroopa Liidu 28. liikmesriik.
 Leedu võttis Iirimaalt üle Euroopa Liidu eesistujariigi kohustused.
 Portugalis astus tagasi riigi kärpekavade põhiautor, rahandusminister Vito Gaspar. 2. juulil võttis tema kohustused üle Maria Luís Albuquerque.
 Türgi asepeaminister Beşir Atalay süüdistas alates mai lõpust riigis toimunud ulatuslike rahutuste korraldamises välisriike ja juudi diasporaad.
 Eestis alustas üle 1600 inimese kohustuslikku ja vabatahtlikku teenistust kaitseväes.
 Eesti Maaviljeluse Instituudi ja Jõgeva Sordiaretuse Instituudi ühendamisega moodustati Eesti Taimekasvatuse Instituut.
 Elektriraudtee AS tõi liinile esimesed uued Stadler FLIRT elektrirongid. Esimene rong väljus Tallinnast Balti jaamast Keilasse kell 12.05. Rongi liinile saatmise tseremoonial osales ka majandus- ja kommunikatsiooniminister Juhan Parts.
 Kaitsepolitseiameti peadirektori asetäitjana alustas tööd Martin Arpo.

2. juuli

 Ameerika Ühendriikides vannutati transpordiministrina ametisse endine Charlotte'i linnapea Anthony Foxx.
 Euroopa Parlament tühistas Prantsusmaa rahvusäärmusliku poliitiku Marine Le Peni saadikupuutumatuse, mis võimaldab alustada tema üle kohtuprotsessi rassi- ja usuviha õhutamises. Le Pen märkis ühes oma sõnavõtus, et Prantsusmaa tänavatel palvetavad muslimid meenutavad talle Saksa okupatsiooni Teise maailmasõja aastatel.
 Kuuba president, Kuuba Kommunistliku Partei esimene sekretär Raúl Castro vabastas ametist partei keskkomitee viis prominentset liiget, teiste seas ka endise välisministri ja parlamendi esimehe Ricardo Alarcóni ning endise teadus- ja tehnikaministri Jose Miguel Miyar Barruecose.
 Portugalis astus ametist tagasi riigi välisminister Paulo Portas. Peaminister Pedro Passos Coelho teatas, et vaatamata kahe olulise ministri tagasiastumisele viimasel kahel päeval kavatseb tema ülejäänud valitsusega tööd jätkata.
 Prantsusmaa president François Hollande vabastas ametist keskkonnaministri Delphine Batho, kes oli avaldanud avalikult pahameelt oma ministeeriumi kulude kärpimise üle.
 Saksamaal Leipzigis alustas tööd Euroopa Õpipoisiõppe Liit, mille eesmärk on muuta sujuvamaks noorte suundumine haridusest tööellu.
 Senegali kohus esitas 30. juunil Dakaris vahistatud Tšaadi ekspresidendile Hissene Habréle süüdistused sõjakuritegudes, piinamistes ja inimsusvastastes kuritegudes.
 Türgi parlament valis esimeheks tagasi valitseva Õigluse ja Arengu Partei liikme Cemil Çiçeki.
 Türgi allkirjastas 76. riigina ÜRO relvakaubanduse lepingu.
 Venemaa asepeaminister Dmitri Rogozin avalikustas kosmosetööstuse reformi kava, mille kohaselt reorganiseeritakse selle sektori ettevõtted avatud aktsiaseltsideks.
 Eesti rahandusministrile Jürgen Ligile anti Tallinnas üle talle määratud Leedu Teeneteordeni komandöri suurrist.

3. juuli

 Belgia kuningas Albert II teatas, et loobub 21. juulil troonist oma poja Philippe'i kasuks.
 Ecuadori võimud teatasid, et avastasid oma saatkonnast Londonis pealtkuulamisseadme. Saatkonnas varjab ennast WikiLeaksi asutaja Julian Assange.
 Egiptuse armee viis läbi riigipöörde, kukutas president Muḩammad Mursī, võttis ta koos kaaskonnaga vahi alla ja tühistas põhiseaduse kehtivuse. Ühtlasi väljastati korraldused Muslimi Vennaskonna 300 juhtiva liikme vahistamiseks. Riigipea kohusetäitjaks nimetati konstitutsioonikohtu esimees ‘Adlī Manşūr, kes vannutati ametisse järgmisel päeval.
 Euroopa Parlament avaldas häältega 613:67 toetust Läti liitumisele euroalaga alates 1. jaanuarist 2014.
 Eesti Vabariigi president Toomas Hendrik Ilves kuulutas välja uue põhikooli- ja gümnaasiumiseaduse.

4. juuli

 Ameerika Ühendriikides New Yorgis taasavati külastajatele 2012. aastal tormikahjustuste tõttu suletud Vabadussammas.
 Boliivias toimus president Evo Moralese algatusel Lõuna-Ameerika Riikide Liidu erakorraline tippkohtumine. Morales kutsus kohtumise kokku tema Euroopa-visiidi ajal aset leidnud vahejuhtumi tõttu, kus tema lennuk sunniti Viinis maanduma, et otsida selle pardalt Ameerika Ühendriikide salajasi luureandmeid lekitanud Edward Snowdenit. Snowdenit lennukis ei viibinud.
 Gruusias muudeti kolmandat korda presidendivalimiste toimumise aega. Valimised määrati nüüd 27. oktoobrile, kuu viimasele pühapäevale.
 Jaapanis algas parlamendi ülemkoja vahevalimiste ametlik kampaania.
 Moldova konstitutsioonikohus keelustas pedofiilide keemilise kastreerimise. Kohus tunnistas seda võimaldava seaduse põhiseadusega vastuolus olevaks, seaduse kehtimise ajal oli jõutud kastreerida viis meest.
 Pakistani peaminister Nawaz Sharif alustas oma ametiaja esimest välisvisiiti, suundudes Hiinasse. 
 Peruu pealinnas Limas toimusid üliõpilaste ja riigiametnike meeleavaldused, millega protesteeriti uue avaliku teenistuse seaduse vastu. Kui meeleavaldajad üritasid tungida presidendipalee juurde, puhkesid kokkupõrked politseiga. Politsei kasutas meeleavaldajate laialiajamiseks pisargaasi.
 Venemaa president Vladimir Putin rahuldas Inguššia presidendi Junus-bek Jevkurovi tagasiastumispalve ja määras ta kuni uute valimiste toimumiseni presidendi kohusetäitjaks.
 Eestis Tallinna vanalinnas algasid neli päeva kestvad Keskaja päevad.
 Tartus algas rahvusvaheline folkloorifestival "Baltica 2013".

5. juuli

 Aafrika Liit peatas Egiptuses aset leidnud riigipöörde tõttu Egiptuse liikmesuse organisatsioonis.
 Egiptuse pealinnas Kairos toimus kukutatud president Muḩammad Mursī toetajate meeleavaldus. Sõjavägi avas meeleavaldajate pihta tule, see tõi kaasa inimohvreid.
 Egiptuse ajutine president ‘Adlī Manşūr saatis laiali riigi parlamendi.
 Hiina ja Venemaa alustasid Jaapani merel ühiseid mereväeõppusi, mis kestavad kokku kaheksa päeva.
 Jaapani elektroonikafirma Panasonic Corporation teatas, et sulgeb oma ainsa Euroopas asuva päikesepaneelide tehase. Ungaris Dorogi linnas asuv tehas lõpetab töö septembris, tööta jääb 550 inimest.
 Katoliku kirik kinnitas teatas ametlikult kavast paavst Johannes Paulus II lähiajal pühakuks kuulutada. Teade väljastati seoses sellega, et kaks Johannes Paulus II omistatud imetegu on kiriklikul uurimisel kinnitust leidnud, see on aga üks pühakuks kuulutamise eeltingimustest.
 Türkmenistanis jõustus elamispindade erastamise seadus, mis võimaldab munitsipaalmajades üle 10 aasta elanud inimestel oma korterid tasuta erastada.
 Venezuela ja Nicaragua pakkusid asüüli Ameerika Ühendriikide riigisaladuste lekitajale Edward Snowdenile.
 Eesti Vabariigi president Toomas Hendrik Ilves andis üle 2013. aasta noore kultuuritegelase preemia, mille pälvis pianist Mihkel Poll.
 Eesti Põllumajandusmuuseumis Ülenurmel algas eesti punast ja eesti holsteini tõugu lehmade näitus-konkurss "VISS 2013".

6. juuli

 Ameerika Ühendriikides San Francisco rahvusvahelises lennujaamas purunes maandumisel Lõuna-Korea lennufirmale Asiana Airlines kuuluv Boeing 777 290 reisija ja 12 meeskonnaliikmega pardal. Lennuk sai tõsiseid vigastusi. Hukkus 2, haiglaravile toimetati 182 inimest. Hiljem suri haiglas veel 1 vigastatu.
 Egiptuses levisid ekslikud teated, nagu oleks üleminekuvalitsuse peaministriks nimetatud Muḩammad al-Barāda‘ī. Hiljem selgus, et al-Barāda‘ī pidas küll riigipea kohusetäitjaga poliitilisi konsultatsioone, kuid valitsusjuhiks teda ei määratud.
 Kanadas Montréalist 250 km ida pool Lac-Méganticu linnas plahvatas iseenesest liikuma hakanud kütuserong, mille koosseisus oli 77 vagunit toornaftaga. Koos kohapeal hukkunute, hiljem vigastustesse surnute ja teadmata kadunuks jäänutega tõusis ohvrite arv 50 inimeseni. Lisaks evakueeriti piirkonnast 2000 elanikku.
 Mali võimud tühistasid riigis kehtinud erakorralise olukorra.
 Nigeerias Yobe osariigis Mamudos toimunud rünnakus üldhariduskoolile hukkus 42 inimest. Rünnaku eest peetakse vastutavaks islamistlikku rühmitust Boko Haram.
 Portugali peaminister Pedro Passos Coelho seadis valitsuses sisse asepeaministri ametikoha, mida ei ole Portugalis olnud alates 1985. aastast. Asepeaministriks nimetati endine välisminister Paulo Portas.

7. juuli

 Euroopa Liit ja Alžeeria allkirjastasid vastastikuse arusaamise memorandumi energeetikaalase koostöö edendamiseks. 
 Iisraeli valitsus ja parlamendikomisjon kiitsid heaks seaduseelnõu, mis tühistas seni ortodokssetele juutidele kehtinud vabastuse kaitseväeteenistusest. Kui parlament seaduse vastu võtab, kohustab see pärast nelja-aastast üleminekuaega kõiki ortodoksseid juudi mehi läbima kas kaitseväe- või asendusteenistuse.
 Inglismaa Kiriku, anglikaani kiriku vanima haru üldsinod esines avaliku vabandusega aegade jooksul kiriku vaimulike ja teiste töötegijate poolt toime pandud laste seksuaalsete kuritarvitamiste juhtude eest.
 Jeemeni lõunaosas toimusid tuhandete osavõtjatega meeleavaldused, millel nõuti riigi lõunaosa eraldumist põhjaosast ja Lõuna-Jeemeni riigi taastamist. Jeemeni lõuna- ja põhjaosa ühinesid üheks riigiks 1990. aastal pärast verist kodusõda.
 Mehhiko 14 osariigis toimusid kohalike omavalitsuste valimised.
 Nigeeria Yobe osariigi võimud sulgesid eelmisel päeval toimunud terrorirünnaku tõttu suveks kõik osariigi koolid. 
 Suurbritannias toimunud Wimbledoni turniiri võitis meeste üksikmängus Suurbritannia tennisist Andy Murray, alistades maailma esireketi serblase Novak Đokovići.
 Venemaal sõitis teelt välja Novosibirski–Adleri reisirong. Õnnetuses sai vigastada 76 inimest.

8. juuli

 Austraalia lennufirma Virgin Australia omandas 60-protsendilise osaluse konkureerivas odavlennufirmas Tigerair Australia.
 Belgias Brüsselis toimus euroala rahandusministrite kohtumine, kus osales ka Eesti rahandusminister Jürgen Ligi.
 Egiptuse pealinnas Kairos kaardiväe peakorteri juures toimunud kokkupõrgetes sõdurite ja kukutatud presidendi Muḩammad Mursī poolehoidjate vahel avasid sõdurid meeleavaldajate pihta tule, hukkus 51 inimest. 
 Hiinas mõistis kohus altkäemaksu võtmises ja ametivolituste ületamises süüdi tunnistatud endisele raudteeministrile Liu Zhijunile tingimisi surmanuhtluse.
 Paavst Franciscus tegi üllatusvisiidi Itaaliale kuuluvale Lampedusa saarele, et mälestada seal Euroopasse pürgimisel hukkunud põgenikke. Lampedusa saar on peamine maabumiskoht Aafrikast Euroopasse saabuvatele illegaalsetele immigrantidele.
 Türgis İstanbulis taasavasid võimud mais ja juunis toimunud massirahutuste algpunktiks olnud Taksim Gezi pargi. Kohe avamise järel pöördusid sinna tagasi ka meeleavaldajad, kes üsna kiiresti politseioperatsiooni tulemusel pargist minema toimetati.
 Venemaa Föderatsiooninõukogu väliskomisjoni esimees Mihhail Margelov kritiseeris Eesti võime, süüdistades neid neonatsismi avalikus toetamises.
 Eestisse saabus kolmepäevasele ametlikule visiidile Saksamaa president Joachim Gauck, kes kohtus oma visiidi raames president Toomas Hendrik Ilvese, Riigikogu esimehe Ene Ergma ja peaminister Andrus Ansipiga.
 Eesti sotsiaalminister Taavi Rõivas alustas viiepäevast ametlikku visiiti Leedus, et osaleda Euroopa Liidu tervise-, töö- ja sotsiaalministrite mitteametlikul kohtumisel.
 Eesti juhtiv turvafirma G4S Eesti teatas kaabelsidefirma STV turvateenuste osakonna omandamisest. Tehing viiakse lõpule augustis.
 Eesti telekommunikatsiooniettevõte Elion allkirjastas infotehnoloogiafirmaga IT Grupp lepingu, mille kohaselt ostab Elion IT Grupi kaubamüügi ja infotehnoloogiateenuste ärisuunad.
 Kaitseväe Peastaabi ülemana alustas teenistust mereväekapten Igor Schvede.
 Politsei- ja Piirivalveameti piirivalveosakonna juhatajana alustas tööd Rando Kruusmaa.
 Nuku- ja noorsooteatri NUKU direktori ametist aprillis vallandatud Meelis Pai asus tööle Tallinna linnapea Edgar Savisaare nõunikuna.

9. juuli

 Belgias Brüsselis toimus Euroopa Liidu rahandusministrite kohtumine, kus osaleb ka Eesti rahandusminister Jürgen Ligi.
 Colombia võimud andsid Ameerika Ühendriikidele välja tuntud narkoparuni Daniel Barrera. Tegemist oli viimase suure nimega narkoärimeeste seast, kes hoidsid 1980. aastatel Colombiat suuresti oma kontrolli all.
 Egiptuse ajutine riigipea ‘Adlī Manşūr teatas, et uued valimised korraldatakse poole aasta jooksul. Ühtlasi seadis ta sisse asepresidendi ametikoha, millele asus üks opositsioonijuhte Muḩammad al-Barāda‘ī. Riigi peaministriks nimetati majandusteadlane Ḩāzim al-Bablāwī.
 Iisraeli põhjaosas Galileas toimunud väljakaevamistel leiti purunenud egiptuse sfinksi fragmendid. Tegemist on esimese taolise leiuga Galilea piirkonnas ja ühtlasi esimese leitud mälestisega, mis on pühendatud vaarao Menkaurale.
 Venemaa kultuuriminister Vladimir Medinski vabastas ametist mitmete skandaalidega seotud Moskva Suure Teatri direktori Anatoli Iksanovi ja nimetas teatri uueks juhiks senise Stanislavski muusikateatri direktori Vladimir Urini.
 Eesti kultuuriminister Rein Lang alustas kahepäevast visiiti Venemaal Peterburis eesmärgiga arendada Eesti ja Peterburi linna vahelisi kultuurisidemeid.
 Tallinna Muusikakeskkooli kammerkoor võitis Austrias Viinis toimunud rahvusvahelisel noorte muusika festivalil "Summa Cum Laude" esimese koha.
 Tallinna abilinnapea Mihhail Kõlvart saavutas Harju Maakohtus võidu kodanikuühiskonna aktivisti Jevgeni Krištafovitši üle, kes oli oma veebipäevikus süüdistanud abilinnapead sidemetes organiseeritud kuritegevusega. Kohtuotsuse kohaselt peab Krištafovitš esitatud väited oma veebipäevikus nüüd ümber lükkama. Krištafovitš lubas otsuse edasi kaevata.

10. juuli

Ameerika Ühendriikides Bostonis algas kohtuprotsess 15. aprillil toimunud Bostoni terrorirünnaku ühe arvatava korraldaja Džohhar Tsarnajevi üle. Tsarnajev ennast esimesel istungil süüdi ei tunnistanud.
Bosnia ja Hertsegoviina presidentuuri esimehena astus ametisse Željko Komšić.
Brasiilia kohus andis loa aastatel 1961–1964 riiki valitsenud ja sõjaväelise riigipöördega kukutatud president João Goularti säilmete väljakaevamiseks, et selgitada, kas ta suri 1976. aastal loomulikku surma või mürgitati valitseva režiimi poolt.
Islamimaailmas algas püha paastukuu ramadaan.
Itaalias nimetas rahvusvahelise ajakirja Vanity Fair itaaliakeelne väljaanne aasta inimeseks paavst Franciscuse.
Luksemburgi kauaaegne peaminister Jean-Claude Juncker teatas oma tagasiastumisest seoses avalikuks tulnud võimu kuritarvitustega Luksemburgi salateenistuses. Tema tagasiastumise jõustus järgmisest päevast, 11. juulist.
Pakistanis Karachis korraldati pommirünnak president Asif Ali Zardari julgeoleku eest vastutavatele politseiametnikele. Plahvatuses hukkus 3 ja sai vigastada 10 inimest.
Prantsusmaal keelustati kolme äärmusparempoolse rühmituse – Troisième Voie, Jeunesses nationalistes révolutionnaires ja Envie de rêver – tegevus. Selle otsuse ajendiks sai antifašistliku liikumise aktivisti Clément Mérici tapmine Pariisis 6. juunil.
Suurbritannia majandusministeerium avalikustas plaani kuningliku postiteenistuse Royal Mail osaliseks erastamiseks. Valitsus plaanib müüa firmas enamusosaluse, kusjuures töötajatele jagatakse tasuta 10 protsenti ettevõtte aktsiatest.
Transnistrias astus tagasi peaminister Pjotr Stepanov. President Jevgeni Ševtšuk nimetas uueks peaministriks Tatjana Turanskaja.
Tšehhis vannutati ametisse peaminister Jiří Rusnoki valitsuskabinet.
Eestis esitas lahkumisavalduse Tööinspektsiooni peadirektor Ain Noormägi, mille sotsiaalminister Taavi Rõivas ka rahuldas. Noormägi viimane tööpäev on 28. juuli.
Tallinnas avati rahvale kaua aega kasutuseta seisnud Neitsitorn, kus asub nüüd Tallinna Linnamuuseumi filiaalina tegutsev muuseum-kohvik.

11. juuli

 Bosnia ja Hertsegoviinas Srebrenicas maeti juulis 1995 Srebrenica massimõrvas hukkunud ja hiljuti tuvastatud 409 inimese säilmed. Matustel osalesid kümned tuhanded inimesed.
 Venemaal Moskvas mõistis ringkonnakohus jurist Sergei Magnitski postuumselt süüdi maksupettustes. Magnitski suri 2009. aastal eeluurimisvangistuses, kuid 2011. aastal avas prokuratuur tema süüasja uuesti. Tegemist oli esimese postuumse kohtuprotsessiga Nõukogude Liidu järgsel Venemaal.
 Eesti välisminister Urmas Paet alustas kahepäevast visiiti Gruusias, et osaleda Bathumis toimuval rahvusvahelisel konverentsil "Georgia’s European Way: The EU’s Eastern Partners – Towards the Vilnius Summit". Ühtlasi kohtus ta Gruusia peaministri Bidzina Ivanišvili ja välisministri Maia Panjikidzega.
 Raplamaal algas Kaitseliidu sõjalis-sportlik võistlus Põrgupõhja retk, mis kestab 14. juulini.
 Võrus algas 19. Võru folkloorifestival.

12. juuli

 Ameerika Ühendriikide sisejulgeolekuminister Janet Napolitano teatas, et lahkub septembris ametist.
 Ameerika Ühendriikides Texases võttis osariigi senat häältega 19:11 vastu seaduse, mis kehtestas üliranged piirangud abortide sooritamisele.
 Aserbaidžaan ja Türgi alustasid Bakuus ja Nahhitševanis ühiseid sõjaväeõppusi, mis kestavad 28. juulini.
 Iirimaa parlamendi alamkoda võttis varahommikul häältega 127:31 vastu abordiseaduse, mis lubab raseduse katkestada hädaohu korral ema elule. Jõustumiseks vajab seadus ka parlamendi ülemkoja heakskiitu. 
 Leedus Vilniuses mõistis kohus maksupettuses süüdi valitsuskoalitsiooni kuuluva Leedu Tööpartei asutaja ja endise juhi Viktor Uspaskihhi, määrates talle nelja-aastase vanglakaristuse.
 Poola parlament lükkas tagasi seaduseelnõu, mis oleks lubanud loomade rituaalset tapmist. Seaduseelnõu läbikukkumise üle väljendasid pahameelt Poola juudikogukond ning Poola farmerid, kes ekspordivad liha Iisraeli ja islamimaadesse.
 Põhja-Iirimaal Belfastis puhkesid rahutused kui protestantlikul Oranje ordul keelata marssida läbi katoliiklaste linnaosa. Protestantidest meeleavaldajad ründasid keeldu tagama saadetud politseinikke süütepommide, kivide ja kaigastega. Kokkupõrgetes sai vigastada 32 politseinikku.
 Prantsusmaal Pariisis Bretigny-sur-Orge'i eeslinnas sõitis raudteejaamas teelt välja reisirong. Õnnetuses hukkus 6 ja sai vigastada veel 30 inimest.
 Eesti Vabariigi president Toomas Hendrik Ilves külastas Brüsselit, kohtudes seal Euroopa Ülemkogu alalise eesistuja Herman Van Rompuyga.
 Eesti sõlmis diplomaatilised suhted Marshalli Saartega. Vastava ühiskommünikee allkirjastasid Tōkyōs Eesti suursaadik Jaapanis Toivo Tasa ja Marshalli Saarte Vabariigi suursaadik Jaapanis Thomas Kijiner.
 Eesti põllumajandusminister Helir-Valdor Seeder alustas kahepäevast visiiti Saksamaa Schleswig-Holsteini liidumaal, et külastada kohalikke mahe- ja ühistulisi ettevõtteid ning kohtuda liidumaa peaministri Thorsten Albigiga.
 Pärnus algas esimene rahvusvaheline saksofonimuusika festival Saxfest.
 Tallinnas algasid kolm päeva kestvad Tallinna merepäevad.

13. juuli

 Bhutanis lõppesid riigi ajaloo teised parlamendivalimised. Valimised võitis Rahvademokraatlik Partei, mis sai 47-liikmelises parlamendis 32 kohta.
 Sudaanis Dārfūri piirkonnas toimunud rünnakus hukkus 7 ja sai vigastada 17 rahuvalvesõdurit.
 Suurbritannia võimud saatsid Põhja-Iirimaale rahutuste ohjeldamiseks täiendavalt 400 politseinikku. Teist päeva kestnud rahutused olid võrreldes eelmise päevaga tagasihoidlikumad. 
 Türgi politsei ajas veekahureid ja pisargaasi kasutades laiali İstanbuli ja Ankara kesklinnas toimunud meeleavaldused. Meeleavaldustel protesteeriti uue seaduse vastu, mis vähendas arhitektide ja inseneride kutsekoja rolli linnaplaneerimisel, andes kõigi selliste projektide üle otsustamise keskkonna- ja linnaplaneerimisministeeriumi haldusalasse.

14. juuli

 Birma president Thein Sein alustas ametlikku visiiti Suurbritannias ja Prantsusmaal.
 Põhja-Iirimaal Belfastis toimusid kolmandat õhtut rahutused, taas sai vigastada üks politseinik. Põhja-Iirimaa peaminister Peter Robinson kutsus osapooli üles rahu taastama.
 Eesti Reformierakond teatas, et erakonda on astunud endine iluuisutaja ja Eesti Suusaliidu endine peasekretär Margus Hernits.
 Lääne-Virumaal Uudekülas avati Eesti esimene rullhokiväljak.

15. juuli

 Ameerika Ühendriikide riigisekretär John Kerry saabus Jordaaniasse, alustades oma kuuendat visiiti Lähis-Ida riikidesse.
 Birma president Thein Sein lubas oma Suurbritannia visiidi käigus, et kõik Birma poliitvangid vabastatakse 2013. aasta lõpuks.
 India sulges oma telegraafisüsteemi.
 Kanada peaminister Stephen Harper viis sisse muudatused oma valitsuskabineti koosseisus. Valitsusse nimetati 8 uut ministrit, tähtsaimatest ministrikohtadest vahetus vaid kaitseminister, kelleks sai Rob Nicholson.
 Kuveidi võimud teatasid uue nafta- ja maagaasimaardla avastamisest.
 Lõuna-Korea ja Põhja-Korea pidasid läbirääkimisi kahe riigi ühises valduses oleva Kaesŏngi tööstuspargi taasavamiseks, kuid kokkuleppele ei suutnud jõuda.
 Mehhiko merejalaväelased tabasid narkokartelli Los Zetas juhi Miguel Angel Trevino.
 Suurbritannia parlamendi ülemkoda kiitis heaks ja saatis alamkotta edasi seaduseelnõu, mis seadustab 2014. aastast Inglismaal ja Walesis samasooliste abielu.
 Taanis lõppes 44. rahvusvaheline füüsikaolümpiaad, kus medalikohale tulid kõik viis Eesti võistkonnas osalenud õpilast. Riikide arvestuses saavutas Eesti 83 riigi seas 17. koha.

16. juuli

 Egiptuses vannutati ametisse peaminister Ḩāzim al-Bablāwī valitsuskabinet.
 Egiptuse pealinnas Kairos öösel toimunud kokkupõrgetes julgeolekujõudude ja kukutatud president Muḩammad Mursī poolehoidjate vahel hukkus 7 ja sai vigastada 261 inimest.
 Kreekas algas üldstreik, millega nõutakse parlamendilt kasinusmeetmetest loobumist. Ainuüksi Ateenas parlamendihoone ees avaldas streigi esimesel päeval kärbete vastu meelt 30 000 inimest.
 Peruus alustasid 15 000 meditsiinitöötajat streiki palgatingimuste parandamiseks.
 Põhja-Iirimaal Belfastis jätkusid viiendat õhtut protestantide rahutused. Linna idaosas heideti politseinike pihta süütepomme. Samuti ärandati ja põletati maha neli autot.
 Suurbritannia parlamendi alamkoda kiitis heaks samasooliste abielu võimaldava seaduse. Parlamendi alamkoja otsus seadustab alates 2014. aastast samasooliste abielu Inglismaal ja Walesis. 
 Süüria Ḩalabi Ülikool võttis Türgi peaministrilt Recep Tayyip Erdoğanilt talle 2009. aastal antud audoktori kraadi, tuues põhjuseks peaministri toetuse Süüria mässulistele ja vägivalla kasutamise rahumeelsete meeleavaldajate vastu Türgis.
 Tšehhis tõstis peaminister Jiří Rusnoki valitsus alates augustist miinimumpalga seniselt 8000 Tšehhi kroonilt 8500 Tšehhi kroonile (umbes 327 eurot).
 Türgi peaminister Recep Tayyip Erdoğan soovitas Ankaras ramadaani õhtusöögil peetud kõnes riigi elanikel loobuda krediitkaartidest, sest pangad kasutavat neid selleks, et sundida vaeseid elama üle oma võimaluste.
 Ühinenud Rahvaste Organisatsioon teatas, et Süüria kodusõda on kaasa toonud põgenike laine, mille taolist ei ole nähtud alates 1994. aasta Rwanda genotsiidist. Keskmiselt põgeneb Süüriast päevas üle 6000 inimese.
 Eesti sotsiaalminister Taavi Rõivas avas Türil uue hooldekodu vaimupuudega inimestele.
 Eestisse saabusid neli päeva kestvale visiidile kuus Eesti aukonsulit Soomes, et kohtuda Eesti välisministeeriumi ametnikega ning tutvuda Eesti ettevõtluse ja kultuurieluga.

17. juuli

 Itaalias algas kohtuprotsess jaanuaris 2012 karidele sõitnud reisilaeva Costa Concordia kapteni Francesco Schettino üle. Toonane laevaõnnetus lõppes 32 inimese hukkumisega.
 Tšehhi parlamendi alamkoda hääletas maha opositsiooni ettepaneku laialiminekuks ja sellega erakorraliste valimiste esile kutsumiseks.
 Venemaal registreeris Moskva linna valimiskomisjon ametlikult linnapeakandidaadiks Venemaa poliitilise opositsiooni ühe nimekama juhi Aleksei Navalnõi.
 Eesti Tarbijate Keskühistu avas Pärnus Maksimarketi.
 Soome firmale Finnkino kuuluv Eesti kinokett Forum Cinemas teatas, et on allkirjastanud eellepingu oma peamise konkurendi Solaris Kino omandamiseks.

18. juuli

 Ameerika Ühendriikides esitas Detroiti linn kohtule taotluse pankrotikaitse kohaldamiseks. Linna võlakoorem ulatus selleks ajaks juba üle 15 miljardi USA dollari.
 Ameerika Ühendriikides tunnistasid Jaapani elektroonikaettevõtted Panasonic Corporation ja Sanyo ennast süüdi autoosade ja akude hindade kooskõlastamises, mis rikkus vaba konkurentsi põhimõtteid. Firmad nõustusid tasuma neile karistuseks määratud 56,5 miljoni USA dollari suuruse trahvi.
 Ameerika Ühendriikide Senat kinnitas ametisse uue tööministri Thomas Pereze ja keskkonnakaitse agentuuri uue direktori Gina McCarthy.
 Kreeka parlament kiitis napi häälteenamusega (153:140) heaks uue kärpekava, mis näeb muuhulgas ette tuhandete avaliku sektori töötajate suunamise uutele ametikohtadele, millest keeldumise korral nad koondatakse.
 Leedus Vilniuses algas Euroopa Liidu sise- ja justiitsministrite mitteametlik kahepäevane kohtumine.
 Portugali valitsus võitis parlamendis toimunud usaldushääletuse. 
 Venemaal mõistis Kirovi linna Leningradi rajooni kohus eelmisel päeval Moskva linnapeakandidaadiks kinnitatud opositsioonijuhi Aleksei Navalnõi süüdi ettevõtte Kirovoles toodangu ebaseaduslikus omastamises ja määras talle karistuseks viis aastat kolooniat. Navalnõi võeti kohtusaalis vahi alla. Mitmed lääneriikide juhid, teiste seas ka Eesti president Toomas Hendrik Ilves taunisid avalikult Venemaa kohtuvõimu otsust, pidades seda osaks poliitilistest repressioonidest.
 Eestis teatas kindlustusfirma ERGO, et hakkab esimese ettevõttena pakkuma eraravikindlustust, mis võimaldab klientidel teatud terviseprobleemide korral saada kiiremat eriarstiabi.
 Eesti meelelahutusettevõte Olympic Entertainment Group teatas, et kavatseb rajada senise Reval Park Hoteli asemele uue luksushotelli, mida hakkab opereerima ülemaailmne hotellikett Hilton Worldwide. Valmides saab sellest esimene Hiltoni keti hotell Baltimaades. Projekti maksumus on 36 miljonit eurot.

19. juuli

 Austraalia peaminister Kevin Rudd teatas, et on jõudnud Paapua Uus-Guineaga kokkuleppele, mille kohaselt paigutatakse Austraaliasse saabunud paadipõgenikud edaspidi Paapua Uus-Guinea territooriumile ja ka varjupaigataotluse rahuldamise korral on nad kohustatud elama jääma sinna, mitte ei saa elamisluba Austraalias.
 Cooki saarte ülemvolinikuks nimetati Joanna Kempkers.
 Hispaanias Barcelonas algasid 4. augustini kestvad 2013. aasta ujumise maailmameistrivõistlused.
 Hispaanias Palma de Mallorcas algas Euroopa Liidu välisministrite kahepäevane kohtumine, millel osaleb ka Eesti välisminister Urmas Paet.
 Kambodža opositsioonijuht Sam Rainsy pöördus tagasi kodumaale. Rainsy tagasipöördumine sai võimalikuks pärast kuninglikku armuandmist, millega ta vabastati talle esitatud mitmetest süüdistustest. Vaatlejate hinnangul oli enamik neid süüdistusi poliitiliselt motiveeritud.
 Kreeka parlament võttis vastu seaduse, millega moodustatakse uus riiklik raadio-, tele- ja internetikompanii. Senise rahvusringhäälingu sulges valitsus juunis, heites ringhäälingule ette liiga suuri kulutusi.
 Luksemburgi suurhertsog Henri kuulutas seoses peaminister Jean-Claude Junckeri varasema tagasiastumisega 20. oktoobriks välja ennetähtaegsed parlamendivalimised.
 Paavst Franciscus moodustas erikomisjoni Vatikani majanduslik-administratiivse struktuuri reformimiseks, mille peamine eesmärk on ümber kujundada korruptsiooniskandaalide keskmesse sattunud Vatikani pank.
 Venemaal vabastati kuni tema apellatsioonkaebuse läbivaatamiseni opositsioonijuht Aleksei Navalnõi, kes oli eelmisel päeval viieks aastaks vangi mõistetud ja kohtusaalis ka kohe vahi alla võetud.
 Eestis Tartus algas igasuvine Tartu Hansapäevade festival.

20. juuli

 Belgia troonist loobuv kuningas Albert II pidas viimase ametliku kõne, milles rõhutas vajadust säilitada Belgia kui riigi ühtsus ja terviklikkus.
 Colombia edelaosas toimunud kokkupõrgetes armee ja vasakpoolse mässuliste rühmituse FARC vahel hukkus 10 inimest – 4 sõdurit ja 6 mässulist võitlejat.
 Egiptuse ajutine president ‘Adlī Manşūr nimetas ametisse komisjoni riigi põhiseaduse täiendamiseks ja parandamiseks. Manşūr peatas põhiseaduse kehtivuse võimule tulles, sest suure osa elanikkonna hinnangul esindas see ebaproportsionaalselt islamistide huve ja vaateid.
 Gruusias Zugdidi linnas rünnati opositsioonierakonna Ühinenud Rahvuslik Liikumine juhte, teiste seas sai kergemaid vigastusi ka endine asepeaminister Giorgi Baramidze. Politsei vahistas rünnakuga seoses 12 inimest.
 Jordaania kuningas ‘Abd Allāh II alustas ametlikku visiiti Egiptuses, olles esimene riigipea, kes Egiptust pärast 3. juuli riigipööret külastab.
 Prantsusmaal Marseille's toimus rahvusvaheline geiparaad "Europride 2013", millel osales umbes 7500 inimest.
 Venemaa opositsioonijuht Aleksei Navalnõi, kes vabastati eelmisel päeval vahi alt, saabus Moskvasse ja teatas oma toetajatele peetud kõnes, et ta kavatseb vaatamata talle langetatud süüdimõistvale otsusele jätkata kandideerimist Moskva linnapeaks.
 Eestis Kurgjal toimus Carl Robert Jakobsoni Talumuuseumi asutamise 65. aastapäeva konverents, millel osales ka põllumajandusminister Helir-Valdor Seeder.
 Eestis Muhu vallas Kuivastu sadamas veesati Väinamere uisk Moonland.

21. juuli

 Belgias astus troonile kuningas Philippe I. Tema isa Albert II otsustas vabatahtlikult troonist loobuda.
 Jaapanis toimusid parlamendi ülemkoja vahevalimised, millel valiti ümber pooled ülemkoja 242 saadikukohast. Valimiste tulemusel saavutas ka ülemkojas enamuse valitsev Liberaaldemokraatlik Partei.
 Moskva ja kogu Venemaa patriarh Kirill teatas Kaasanis peetud jutluses, et samasooliste abielu legaliseerimine on "väga ohtlik apokalüptiline sümptom".
 Uus-Meremaad tabas maavärin magnituudiga 6,9 palli Richteri skaalal, maavärina kese asus pealinnast Wellingtonist 57 km edelas mere põhjas.
 Kuressaares algasid Saaremaa ooperipäevad, mille avamisel osales ka kultuuriminister Rein Lang.

22. juuli

 Egiptuses Kairos peetud pressikonverentsil süüdistas kukutatud presidendi Muḩammad Mursī perekond armeed Mursī röövimises ning lubas kaevata armee ülemjuhataja ‘Abd al-Fattāḩ Ḩalīl as-Sīsī nii Egiptuse kui ka rahvusvahelisse kohtusse.
 Iraagis hukkus kaks päeva kestnud vägivallalaines ligi 50 inimest ning kahest vanglast pääses põgenema umbes 500 peamiselt terrorismi eest süüdi mõistetud vangi.
 Kuveidi apellatsioonikohus tühistas kolmele endisele parlamendiliikmele määratud kolmeaastase vanglakaristuse emiiri solvamise eest. 
 Paavst Franciscus alustas visiiti Brasiilias.
 Suurbritannias Londoni Saint Mary haiglas sündis kohaliku aja järgi kell 16:24 Catherine'i, Cambridge'i hertsoginna ja prints Williami perre esimese lapsena 3,79-kilogrammine poeg George, Cambridge'i prints.
 Venemaal tagandas Dagestani ajutine president Ramazan Abdulatipov ametist peaminister Muhta Medžidovi valitsuse ja määras peaministri kohusetäitjaks Anatoli Karibovi.
 Eesti Vabariigi president Toomas Hendrik Ilves alustas kolmepäevast töövisiiti Poolas. Visiidi esimesel päeval kohtus Ilves Poola presidendi Bronisław Komorowskiga, kellega külastas Sulejówekis marssal Józef Piłsudski muuseumi. Presidendid avasid muuseumis mälestustahvli Eesti Kaitseväe rajajale Johan Laidonerile.
 Eestis Läänemaal Rooslepas varastati kohalikust kabelist öösel kirikuvara, mis oli hiljuti Rootsist Eestisse tagasi toodud. Kõige väärtuslikum varastatud ese oli 370 aastat vana hõbedast ja kullatud armulauakarikas.
 Eesti õhuvägi tähistas oma asutamise 94. aastapäeva, mille puhul toimus Ämari lennubaasis pidulik rivistus.

23. juuli

 Anguilla kubernerina vannutati ametisse Christina Scott.
 Egiptuse pealinnas Kairos sai kukutatud presidendi Muḩammad Mursī toetajate ja politsei kokkupõrgetes vigastada 6 inimest. Mitmesugustes muudes kokkupõrgetes islamistide ja sekularistide vahel hukkus aga kahe päeva jooksul 13 inimest.
 Euroopa Julgeoleku- ja Koostööorganisatsioon kritiseeris Suurbritannia peaministri David Cameroni kava hakata lapspornoga võitlemiseks piirama elanike juurdepääsu pornograafilistele internetimaterjalidele, nähes selles ohtu sõnavabadusele. Cameron on rääkinud ideest luua filter, mis blokeeriks automaatselt Suurbritannia internetikasutajate juurdepääsu pornograafilise sisuga veebilehtedele; nende külastamiseks peaksid nad andma eraldi nõusoleku oma teenusepakkujale.
 Hollandi telekommunikatsiooniettevõte KPN teatas, et müüs talle kuuluva Saksamaa mobiilsidefirma E-Plus Hispaania telekommunikatsioonifirmale Telefonica. Tehingu maksumuseks oli 5 miljardit eurot.
 Lõuna-Sudaani president Salva Kiir Mayardit saatis laiali oma valitsuskabineti. Teiste seas kaotas ametikoha ka senine asepresident Riek Machar.
 Saksamaa linnades algas Simon Wiesenthali Keskuse posterikampaania eesmärgiga leida veel viimaseid elusolevaid Kolmanda Riigi ajal inimsusvastaseid kuritegusid sooritanud isikuid.
 Türgis teatas İstanbuli prokuratuur, et Gezi pargis juunis toimunud meeleavaldustel peeti kinni 715 inimest. 
 Venemaa president Vladimir Putin nimetas senise Tšuktšimaa kuberneri Roman Kopini seoses tema volituste lõppemisega kuberneri kohusetäitjaks.

24. juuli

 Egiptuse armee ülemjuhataja ‘Abd al-Fattāḩ Ḩalīl as-Sīsī kutsus inimesi üles korraldama massimeeleavaldusi, et toetada tema mandaati "võitlemaks terrorismi ja vägivallaga".
 Hispaania loodeosas Santiago de Compostela linna lähistel toimus raske rongiõnnetus kui teelt sõitis välja Madridist Ferroli teel olnud reisirong. Hukkus 79 ja vigastada sai veel 131 inimest. Õnnetuse põhjustas rongijuht, kes ületas lubatud kiirust enam kui kahekordselt.
 Iisraelis valiti kaks uut pearabi. Aškenazi juutide pearabiks sai David Lau ja sefaradi juutide pearabiks Yitzhak Yosef.
 Montenegros Budva rannikulinnas toimus riigi ajaloo esimene geiparaad. Paraad toimus politsei kaitse all, leidsid aset kokkupõrked politseinike ja paraadi rünnanud jalgpallifännide vahel. Viis vägivallatsejat võeti vahi alla.
 Rootsi Vasakpartei endine esimees Lars Ohly sattus piinliku skandaali keskmesse. Ohly, kes soovis sotsiaalvõrgustikus Instagram näidata oma uut jalgpallifänni tätoveeringut, paljastas seejuures kogemata ka oma suguelundid. Poliitik kustutas pildi küll kiiresti, kuid see jõudis siiski laialdaselt internetis levima hakata.
 Venemaa migratsiooniametnikud väljastasid Ameerika Ühendriikide riigisaladusi paljastanud Edward Snowdenile ajutise dokumendi, mis lubab tal lahkuda Šeremetjevo rahvusvahelise lennujaama transiittsoonist Venemaa territooriumile. Snowden on Ameerika Ühendriikide võimude eest põgenedes elanud lennujaama transiitalal umbes kuu aega.

25. juuli

 Austraalia kodanikust WikiLeaksi asutaja Julian Assange teatas, et moodustab WikiLeaksi partei, mis kavatseb osaleda sügisel Austraalia parlamendi ülemkoja valimistel.
 Hiina asepresident Li Yuanchao külastas Põhja-Koread ja kohtus pealinnas Pyongyangis Põhja-Korea riigipea Kim Chŏng-uniga. Tegemist oli kõrgeima Hiina riigitegelase visiidiga Põhja-Koreasse alates Kim Chŏng-uni võimuletulekust.
 Saksamaal Bayreuthis algas iga-aastane Richard Wagneri loomingule ja mälestusele pühendatud Bayreuthi festival, mille avakontserdil osalesid ka liidukantsler Angela Merkel ja liidupresident Joachim Gauck.
 Togos toimusid parlamendivalimised. Valimised võitis valitsev partei Vabariigi Liit, mis sai 91-kohalises parlamendis 62 kohta.
 Tuneesia pealinnas Tunises lasid tundmatud isikud maha opositsioonierakonna Inimeste Liikumine juhi Mohamed Brahmi. Opositsioonipoliitiku mõrvamine vallandas riigis ulatuslikud meeleavaldused.
 Venemaal Moskvas toimus seoses Venemaa ristiusustamise 1025. aastapäevaga maailma õigeusu kirikute juhtide kohtumine, mida võõrustasid Moskva ja kogu Venemaa patriarh Kirill ning Venemaa president Vladimir Putin. Kirikupeadest osalesid kohtumisel Antiookia, Jeruusalemma, Gruusia, Bulgaaria ja Serbia patriarhid, Küprose peapiiskop ja Poola metropoliit.
 Vietnami president Trương Tấn Sang kohtus Washingtonis Ameerika Ühendriikide presidendi Barack Obamaga, kes kutsus oma Vietnami kolleegi üles laiendama Vietnamis sõna- ja usuvabadust.
 Ühinenud Rahvaste Organisatsiooni peasekretär Ban Ki-moon nõudis Egiptuse võimudelt ekspresident Muḩammad Mursī ja Muslimi Vennaskonna juhtide kohest vabastamist või nende süüasja kiiret menetlemist kohtus.
 Eestis algas iga-aastane Viljandi pärimusmuusika festival, mille avasid Eesti president Toomas Hendrik Ilves ja tema Läti kolleeg Andris Bērziņš.

26. juuli

 Austrias Salzburgis algas 93. Salzburgi festival, rahvusvaheline muusikaüritus, mille keskmes on 2013. aastal Richard Wagneri ja Giuseppe Verdi helilooming.
 Egiptuses toimusid ulatuslikud meeleavaldused nii kukutatud presidendi Muḩammad Mursī toetuseks kui ka tema vastu. Meeleavalduste ajal aset leidnud kokkupõrgetes hukkus esialgsetel andmetel umbes 30 inimest.
 Itaalia politsei viis Roomas ja Calabria maakonnas läbi organiseeritud kuritegevuse vastased operatsioonid.
 Kõrgõzstani president Almazbek Atambajev jättis kinnitamata parlamendis vastu võetud seaduse, mis oleks legaliseerinud pedofiilide keemilise kastreerimise.
 Prantsusmaa parlament muutis alates 1881. aastast kehtinud seaduse, mis nägi riigipea solvamise eest ette rahatrahvi.
 Tuneesia ametiühingud kuulutasid eelmisel päeval aset leidnud opositsioonipoliitiku Mohamed Brahmi mõrva tõttu välja üldstreigi.
 Eestis Kuressaares allkirjastasid Gruusia kultuuriminister Mirian Odisharia ja Eesti kultuuriminister Rein Lang Eesti-Gruusia kultuurikoostöö programmi aastateks 2013–2016.
 Viimsis algas neljas Rannarahva festival.

27. juuli

 Ameerika Ühendriikides Florida osariigis Miami lähistel Hialeah' linnas toimunud pantvangidraamas hukkus kokku 6 inimest. Ühes korteris inimesed pantvangi võtnud mees tappis neid kokku 5, tema enda lasid maha korterisse tunginud politseinikud.
 Egiptuses jätkusid kokkupõrked kukutatud presidendi Muḩammad Mursī toetajate ning Mursī vastaste ja politsei vahel. Võimude hinnangul hukkus kokkupõrgetes ühe päevaga 72 inimest.
 Kuveidis toimusid ennetähtaegsed parlamendivalimised. Šiiitide parteid kaotasid ligi poole senistest kohtadest ja said 50-kohalises parlamendis vaid 8 kohta. Eelmises koosseisus esindamata liberaalsed parteid võitsid 3 kohta. Valimisaktiivsus oli 52,5 protsenti.
 Leedu pealinnas Vilniuses toimus geiparaad. Paraadil osales 800 inimest, teiste seas mitmete saatkondade esindajad. Paraad toimus politsei kaitse all, geiõiguste vastased solvasid sellel osalejaid ja loopisid neid munadega. Politsei vahistas erinevate korrarikkumiste tõttu 28 inimest.
 Liibüas Banghāzī linnas põgenes vanglast üle 1000 kinnipeetava.
 Peruu pealinnas Limas toimusid tuhandete osavõtjatega meeleavaldused, millel süüdistati president Ollanta Humalat valimislubaduste täitmata jätmises. Politsei kasutas meeleavaldajate vastu veekahureid ja pisargaasi.
 Põhja-Korea pealinnas Pyongyangis toimus võimas sõjaväeparaad, millega tähistati 60 aasta möödumist Korea sõja lõpust.
 Somaalia pealinnas Muqdishos korraldas islamistlik rühmitus aş-Şabāb rünnaku Türgi saatkonnale. Hukkusid saatkonnahoonet valvanud Türgi julgeolekuohvitser ja läheduses viibinud somaallasest tsiviilisik.
 Tuneesia pealinnas Tunises ajas politsei pisargaasi abil laiali opositsioonipoliitiku Mohamed Brahmi mõrva vastu protesteerima tulnud inimeste meeleavalduse. Meeleavaldustel osales kümneid tuhandeid inimesi.
 Ukrainas tulistati öösel Feodossija linnapead Aleksandr Bartenevit. Linnapea sai raskelt vigastada ja toimetati ravile haigla reanimatsiooniosakonda, kus ta hiljem suri.
 Venemaa president Vladimir Putin saabus koos õigeusu kiriku juhtidega Ukraina pealinna Kiievisse, et jätkata seal Venemaa ristiusustamise 1025. aastapäeva pidustusi.
 Eestis Saare maakonnas Valjala vallas toimus Eesti Vabariigi 95. aastapäevale pühendatud Jööri folk, seekord kaheksandat korda.
 Eestimaa Talupidajate Keskliit kuulutas Jänedal välja Aasta talu 2013. Tiitli pälvis Ida-Virumaal Lohusuu vallas Kärasi külas asuv Maage talu.

28. juuli

 Iisraeli valitsus otsustas vabastada 104 palestiinlasest vangi, mis oli üheks eeltingimuseks Iisraeli ja Palestiina rahukõneluste taasalustamisele.
 Itaalias Campania maakonnas Avellino linna lähistel sõitis teelt välja ja kukkus teetammilt 30-meetrisesse sügavikku reisijaid vedanud buss, milles viibis õnnetuse ajal umbes 50 inimest. Hukkus 38 ja sai vigastada 10 inimest.
 Kambodžas toimusid parlamendivalimised. Valimiste võitjaks kuulutas ennast peaminister Hun Seni Kambodža Rahvapartei, kuid opositsioon keeldus valimistulemusi tunnistamast ja süüdistas võime tulemuste võltsimises.
 Malis toimusid presidendivalimised. Kuna ükski kandidaat võitmiseks vajalikku toetust ei kogunud, läksid kaks enim hääli kogunud kandidaati edasi 11. augustil toimunud teise valimisvooru.
 Prantsusmaal Cannes'i linna Croisette'i linnaosas asuvas Carltoni hotellis toimunud juveelinäitusel röövis relvastatud mees umbes 136 miljoni euro väärtuses vääriskive ja ehteid.
 Põhja-Küprose Türgi Vabariigis toimusid ennetähtaegsed parlamendivalimised. Valimised võitis seni opositsioonis olnud erakond Türgi Partei – Ühisrinne, mis sai 38 protsenti antud häältest ja 21 kohta 50-kohalises parlamendis. Valimisaktiivsus oli umbes 69 protsenti, mis oli riigi ajaloo üks madalamaid.
 Ukraina president Viktor Janukovõtš ja Venemaa president Vladimir Putin võtsid Sevastopolis vastu kahe riigi ühise mereväeparaadi. Sündmuse puhul korraldatud pressikonverentsil kinnitasid riigipead kahe riigi kaitsekoostöö jätkumist ka tulevikus.
 Eestis Saare maakonnas Vilsandil lõppesid Saaremaa ooperipäevad.

29. juuli

 Ameerika Ühendriikide Föderaalne Juurdlusbüroo teatas, et vabastas nädalavahetusel riigi 76 linnas läbi viidud operatsiooni käigus 105 lapsprostituuti ja vahistas 150 alaealiste prostituutide vahendamises kahtlustatud isikut.
 Ameerika Ühendriikide Senat kinnitas Föderaalse Juurdlusbüroo uueks direktoriks James Comey. Aastatel 2003–2005 töötas Comey justiitsministri asetäitjana, kellena juhtis esimesena tähelepanu NSA pealtkuulamisprogrammi ebaseaduslikkusele.
 Iisraeli ja Palestiina delegatsioonid leppisid kokku rahuläbirääkimiste taasalustamises. Esialgu nõustusid mõlemad pooled jätkama läbirääkimisi vähemalt üheksakuulise perioodi vältel.
 Kuveidi emiir Şabāḩ IV al-Aḩmad al-Jābir aş-Şabāḩ tegi senisele peaministrile Jābir Mubārak al-Ḩamad aş-Şabāḩile ülesandeks moodustada uus valitsus.
 Paavst Franciscus andis tagasiteel Brasiiliast Vatikani intervjuu, milles selgitas mitmeid kiriku seisukohti. Paavst kinnitas veelkord, et katoliku kiriku otsus mitte pühitseda naisvaimulikke on lõplik, kuid avaldas soovi, et naiste roll kirikuelus oleks senisest laiem ja aktiivsem. Samas kutsus paavst üles mitte hukka mõistma ja diskrimineerima homoseksuaalseid inimesi, kuid kritiseeris teravalt LGBT-aktivistide lobitööd samasooliste abielu legaliseerimiseks.
 Saksamaal astus ametist tagasi Brandenburgi liidumaa peaminister Matthias Platzeck. Platzeck jätkab ametikohustuste täitmist kuni augusti teise pooleni, mil tema ameti võtab üle Dietmar Woidke.
 Šveitsi lääneosas, pealinnast Bernist 50 km kaugusel asuva Granges-pres-Marnandi raudteejaama lähistel põrkasid kokku kaks reisirongi. Õnnetuses hukkus ühe rongi juht, 35 inimest sai eri raskusastmega vigastusi.
 Eesti Reformierakonna Lääne-Viru maakonnaorganisatsiooni juhatus valis organisatsiooni uueks esimeheks justiitsminister Hanno Pevkuri. Maakonnaorganisatsiooni eelmine esimees Kristiina Ojuland heideti väidetava valimispettuse tõttu juunis erakonnast välja.

30. juuli

 Ameerika Ühendriikides mõistis sõjaväekohus süüdi WikiLeaksile salajasi andmeid lekitanud kapral Bradley Manningi. Ta mõisteti süüdi peamises süüdistuspunktis ehk vaenlase aitamises. Samal ajal mõisteti ta õigeks kümnes muus süüdistuspunktis.
 Bhutanis astus ametisse peaminister Tshering Tobgay.
 Iirimaa president Michael D. Higgins allkirjastas seaduse, millega legaliseeriti abort ohu korral ema elule. Tegemist on Iirimaa esimese aborte lubava seadusega.
 Iisraeli president Shim'on Peres külastas Lätit ja avas pealinnas Riias Teise maailmasõja ajal tuhandeid juute päästnud Jānis Lipke memoriaalmuuseumi.
 Kuveidi emiir Şabāḩ IV al-Aḩmad al-Jābir aş-Şabāḩ andis armu kõigile vangidele, kes kandsid karistust tema solvamise eest.
 Pakistani valimiskogu valis 432 häälega riigi uueks presidendiks Mamnoon Hussaini. Tema vastaskandidaat Wajihuddin Ahmed sai 77 häält.
 Türgi õppelaenude ja ühiselamute amet teatas, et ei väljasta enam edaspidi õppelaene üliõpilastele, kes osalevad meeleavaldustel ja muudel protestiüritustel.
 Eestis Saaremaal Kuressaares algasid 19. kammermuusikapäevad.

31. juuli

 Brasiilia lennujaamatöötajad alustasid tähtajatut streiki, millega nõuavad paremaid palga- ja töötingimusi.
 Iisraeli president Shim'on Peres alustas riigivisiiti Leedus.
 Iisraeli keskpanga uueks juhiks nimetati majandusteadlane Leo Leiderman.
 Mehhiko presidendil Enrique Peña Nietol eemaldati edukalt kilpnäärmekasvaja.
 Hispaanias Barcelonas toimunud ujumise maailmameistrivõistlustel võitis meeste 200 m distantsi liblikujumises Lõuna-Aafrika Vabariigi sportlane Chad Le Clos. Tegemist oli Le Clos' esimese maailmameistritiitliga pikal rajal. 2012. aasta suveolümpiamängudel võitis Le Clos tollast maailma esiujujat Michael Phelpsi.
 Zimbabwes toimusid presidendi- ja parlamendivalimised.
 Uruguay parlamendi esindajatekoda võttis vastu seaduse, millega legaliseeritakse marihuaana tootmine, levitamine ja omamine. Seaduse jõustumiseks peab selle kinnitama ka senat. Seaduse kohaselt saab riik marihuaana müügi monopoli, iga vähemalt 18-aastane Uruguay kodanik võib aga osta apteegist kuni 40 grammi marihuaanat ühes kalendrikuus.

 2013-07